Repte de superació per visualitzar l´ELA
12 setembre 2018

## Repte de superació per visualitzar l´ELA12 setembre 2018Última actualització: 14 juliol 2025

![](../gestion/img/_AO_6576-copia.jpg)  
  

**L’Alcaldessa de Gandia, Diana Morant**, acompanyada de la **regidora d’Esports, Lydia Morant i la regidora de Sanitat i Polítiques Saludables, Liduvina Gil**, ha rebut aquest matí a l’Alcaldia **Ángel Arcos**, un jove de Gandia amb ELA (Escleròsi Lateral Amiotròfica), una malaltia neuromuscular degenerativa, i amb un repte _“il·lusionant, emocionant, valent, esportiu i solidari”_ per davant, que consisteix a recórrer 1.300 kilòmetres (en bicicleta i a peu), de Gandia a Santiago de Compostela amb l’objectiu de visibilitzar l’ELA i recaptar fons per a la investigació de la malaltia considerada “malaltia rara”.

Eixirà el 15 de setembre amb bicicleta. En principi anirà sols, tret d’alguns dies que li acompanyaran persones relacionades amb l’ELA. I després començarà a fer el Camí de Santiago a peu.

_“Per a l’Ajuntament de Gandia és un orgull que ciutadans com Ángel protagonitzen accions exemplars d’aquestes característiques, per la qual cosa compta amb tot el nostre suport. Gràcies a ell, el nom de Gandia anirà associat a un projecte de superació i solidaritat, i es visualitzarà l’ELA. Li seguirem cada dia i, quan aconseguisca el repte, li demanarem que vinga a contar-nos aquesta magnífica experiència que pretén ajudar a totes les persones amb ELA. Una experiència per a ell, però una lliçó de superació per la resta”,_ ha ressaltat l’Alcaldessa.

Per la seua banda, Arcos ha explicat que el doble objectiu és “que es conega la malaltia, recaptar fons per a la seua investigació i demostrar també que es poden fer moltes coses a pesar de l’ELA”.

Però, per aconseguir els seus objectius, necessita suport econòmic. És per això que es poden fer contribucions directes a través del seu facebook, però també amb la compra de polseres solidàries que es poden aconseguir, a 2 €, a diferents punts de Gandia.

[Twittear](https://twitter.com/share)